## La Generalitat facilita la mobilitat de més d’un milió de persones mitjançant el servici d’autobusos llançadora i tramvia

*** La Conselleria ha habilitat un total de 20 línies substitutives de Metrovalencia
* Les llançadores de València Sud concentren la major part dels desplaçaments**

La Generalitat facilita la mobilitat de més d’un milió de persones mitjançant el servici d’autobusos llançadora i tramvia, que funcionen per a connectar València amb les poblacions de l’anell metropolità.

En total, la Conselleria de Medi Ambient, Infraestructures i Territori ha habilitat 20 línies substitutives de Metrovalencia, set de les quals a València Sud, la més afectada per les inundacions. Els nous servicis, habilitats per la Generalitat, són substitutius dels prestats per Metrovalencia i es complementen amb l’oferta habitual de Metrobús.

Del milió d’usuaris, més de 700.000 són passatgers del servici d’autobusos llançadora, i la resta corresponen a les diverses línies de tramvia que funcionen actualment.

La línia de bus que més persones utilitzen és la de Torrent-València, amb un total de 185.550 usuaris, seguida de la que connecta amb Paiporta, amb uns 90.000 viatgers. En la zona nord, la que connecta Paterna Sud i València és la més demanada, amb 54.725 passatgers.  
   
D’altra banda, este servici d’autobús llançadora, que unix les poblacions de l’àrea metropolitana amb la ciutat de València, manté un total de 1.488 expedicions de dilluns a divendres, mentres que els dissabtes en registra 1.006 i els diumenges, 737 expedicions. Durant els pròxims dies està previst habilitar més línies i ampliar este servici.

**Dades del tramvia**

El servici de tramvia de Metrovalencia habilitat el dissabte 9 de novembre, que dona servici a les línies de tramvia L4, L6, L8 i L10, també ha sigut fonamental per a garantir la mobilitat. Les dades d’usuaris del tramvia són, en total, de 286.515 viatgers, dividits en 180.600 de l’L4; 57.108 de l’L6; 2.102 passatgers de l’L8, i 46.705 de l’L10.

**Proves línies FGV**

Durant la setmana que ve està previst que Ferrocarrils de la Generalitat Valenciana (FGV) inicie les proves de circulació de les línies de metro. L’inici d’este procés, que es prolongarà durant diversos dies, determinarà la data en la qual els trens podrien tornar a circular amb totals garanties de seguretat en les línies 1, 2, 3, 5, 7 i 9 de Metrovalencia.

L’objectiu és recuperar el servici de metro a principis del mes de desembre, per la qual cosa, per a una fase posterior, ja en 2025, quedaria la posada en servici del tram entre València Sud i Castelló. Una vegada en servici les línies tramviàries, des d’FGV es treballa a condicionar un nou lloc de comandament en els tallers de Machado.  
   
La Generalitat recomana als usuaris consultar els horaris i les modificacions abans de planificar els seus trajectes en la pàgina web de l’ATMV, de Metrovalencia i de la Conselleria de Medi Ambient, Infraestructures i Territori.

Fecha: 20/11/2024